b'\n_START_ARTICLE_\nVulkanalijos\n_START_PARAGRAPH_\nVulkanalijos (lot. Vulcanalia) \xe2\x80\x93 senov\xc4\x97s rom\xc4\x97n\xc5\xb3 \xc5\xa1vent\xc4\x97, vykusi kasmet rugpj\xc5\xab\xc4\x8dio 23 d., buvo skirta Vulkanui, ugnies ir kalvyst\xc4\x97s dievui, Jupiterio ir Junonos s\xc5\xabnui. Be rugpj\xc5\xab\xc4\x8dio 23 d., ugnies dievo \xc5\xa1vent\xc4\x97 vyko ir gegu\xc5\xbe\xc4\x97s 23 d. per antr\xc4\x85j\xc4\xaf Tubiliustrij\xc5\xb3, kada buvo pagerbiami \xc5\xa1ventieji karo trimitai Tubae.\n_START_SECTION_\nVulkano kultas\n_START_PARAGRAPH_\nManoma, kad Vulkano garbinim\xc4\x85 prad\xc4\x97jo sabin\xc5\xb3 karalius Titas Tacijus. \xc5\xa0vent\xc4\x97 vykdavo tuo metu, kai buvo didelis vasaros kar\xc5\xa1\xc4\x8di\xc5\xb3 ir gaisr\xc5\xb3 pavojus jav\xc5\xb3 derliui ir jo saugykloms. \xc5\xa0vent\xc4\x97s metu dievui pagerbti \xc4\xaf u\xc5\xbedegamus lau\xc5\xbeus buvo metamos \xc5\xbeuvys, smulk\xc5\xabs gyvuliai. Buvo priimta per vulkanalijas i\xc5\xa1kabinti saul\xc4\x97je drabu\xc5\xbeius ir audinius, taip siejant Vulkano ir saul\xc4\x97s kult\xc4\x85. Pagal kit\xc4\x85 paprot\xc4\xaf, t\xc4\x85 dien\xc4\x85 buvo privaloma darbus prad\xc4\x97ti prie \xc5\xbevaki\xc5\xb3 \xc5\xa1viesos. Taip ugnies panaudojimu buvo siekiama dievo palankumo, tikintis, kad jis tramdys gaisrus, \xc5\xbeem\xc4\x97s dreb\xc4\x97jimus ir ugnikalnius. Ypa\xc4\x8d sustipr\xc4\x97jo Vulkano kultas po Romos Did\xc5\xbeiojo gaisro (64 m.), kuris siaut\xc4\x97jo 6 dienas, padarydamas miestui nepataisom\xc4\x85 \xc5\xbeal\xc4\x85._NEWLINE_Vien\xc4\x85 kart\xc4\x85, rugpj\xc5\xab\xc4\x8dio 23 d., 20 m. pr. m. e., imperatorius Augustas buvo sureng\xc4\x99s Vulkanalij\xc5\xb3 \xc5\xbdaidynes (Ludi Volcanalici). Jomis buvo pa\xc5\xbeym\xc4\x97ta sutartis su Part\xc5\xb3 imperija ir prarast\xc5\xb3 \xc5\xa1tandart\xc5\xb3 m\xc5\xab\xc5\xa1yje prie Harano 53 m. pr. m. e. sugr\xc4\x85\xc5\xbeinimas.\n_START_SECTION_\n\xc5\xa0ventyklos\n_START_PARAGRAPH_\nDievo pagerbimo \xc5\xa1vent\xc4\x97s su lau\xc5\xbe\xc5\xb3 deginimu, aukojimo ritualais vyko prie Vulkano \xc5\xa1ventykl\xc5\xb3. Jos buvo Marso lauke (jau stov\xc4\x97jo iki 214 m. pr. m. e.) ir Vulkanale Kapitolijaus pap\xc4\x97d\xc4\x97je. Vulkanalas buvo vienas seniausi\xc5\xb3 to meto kulto statini\xc5\xb3, \xc4\xafkurtas dar Romos karali\xc5\xb3 laikais. Etrusk\xc5\xb3 \xc5\xbeyni\xc5\xb3 nurodymu \xc5\xa1ventykla buvo statoma u\xc5\xbe miesto rib\xc5\xb3. Romai ple\xc4\x8diantis, Kapitolijus v\xc4\x97liau atsid\xc5\xabr\xc4\x97 jos ribose._NEWLINE_Pasak rom\xc4\x97n\xc5\xb3 istoriko Plinijaus, Vulkanal\xc4\x85 pastat\xc4\x97 pats Romos \xc4\xafk\xc5\xabr\xc4\x97jas Romulas, o altori\xc5\xb3 \xe2\x80\x93 karalius Titas Tacijus. Altorius, pasagos formos statinys, stov\xc4\x97jo kartu su Lapis Niger stela su \xc4\xafra\xc5\xa1ais, liudijusiais vietos \xc5\xa1ventum\xc4\x85. Manoma, ankstyvaisiais laikais tai gal\xc4\x97jusi b\xc5\xabti ir vieta kremacij\xc5\xb3 apeigoms, trib\xc5\xabna oratoriams._NEWLINE_Did\xc5\xbeiojo gaisro metu vald\xc4\x97 Neronas, kuris d\xc4\x97l gaisro kaltino krik\xc5\xa1\xc4\x8dionis. Ta\xc4\x8diau sekantis imperatorius Domicianas, vald\xc4\x99s 81-96 m., Vulkano garbei pastat\xc4\x97 kit\xc4\x85 altori\xc5\xb3 ant auk\xc5\xa1\xc4\x8diausios Romoje Kvirinalo kalvos, prad\xc4\x97jo aukoti daugiau gyvuli\xc5\xb3.'